行從方秀川與劉評事文同宿
作者：張說
朝代：唐

paragraphs: 方秀美盤遊，頻年降天罕。
水共伊川接，山將闕門斷。
捧日照恩華，攀雲引疲散。
野宿霜入帳，孤衾寒不暖。
靜聞宮漏疎，臥視庭月滿。
開爐命溫酎，中夜發清管。
風送關山長，氣遒星歲短。
寓言情思愜，適興真意坦。
寰中病羈掛，方外嫌縱誕。
願君樂盛時，無嗟帶纕緩。